Adelson เจ้าของบริษัทคาสิโนที่ใหญ่สุดในโลก
คนจนที่เรียนไม่จบมหาลัย แต่สามารถมีการงานที่ดีและร่ำรวยได้ เรื่องนี้อาจฟังดูแปลก แต่เรื่องนี้เกิดขึ้นกับเจ้าของคาสิโนที่ใหญ่สุดในโลก เขาคือใคร?  ลงทุนแมนจะเล่าให้ฟัง
7 พ.ค. 2561

Adelson เจ้าของบริษัทคาสิโนที่ใหญ่สุดในโลก / โดย ลงทุนแมน
คนจนที่เรียนไม่จบมหาวิทยาลัย
แต่สามารถมีการงานที่ดีและร่ำรวยได้
เรื่องนี้อาจฟังดูแปลก
แต่เรื่องนี้เกิดขึ้นกับเจ้าของคาสิโนที่ใหญ่สุดในโลก
เขาคือใคร?
ลงทุนแมนจะเล่าให้ฟัง
คุณ Sheldon Adelson เกิดที่ เมืองบอสตัน รัฐแมสซาชูเซตส์ ประเทศสหรัฐอเมริกา ปี 1933
พ่อของเขาเป็นคนขับแท็กซี่ ส่วนแม่ของเขาเปิดร้านเย็บผ้าเล็กๆ ซึ่งฐานะการเงินที่บ้านไม่ดี
เขาจึงต้องเริ่มช่วยครอบครัวหาเงินตั้งแต่เด็กด้วยการขายหนังสือพิมพ์
ต่อมาเขาได้เข้าศึกษาที่มหาวิทยาลัย City College of New York ในสาขาเกี่ยวกับการเงิน แต่ปรากฏว่าพอเรียนไปได้ไม่ถึง 2 ปี ก็ลาออกจากมหาวิทยาลัยเพื่อไปสมัครเป็นทหาร
หลังจากนั้น เขาก็ได้เริ่มธุรกิจนายหน้า และให้คำปรึกษาเกี่ยวกับอสังหาริมทรัพย์ ซึ่งถือได้ว่าเป็นเงินทุนก้อนแรกที่ได้จากการทำธุรกิจ
เขาได้นำเงินทุนที่ได้มานี้ไปลงทุนในธุรกิจท่องเที่ยว และการเดินทางซึ่งสร้างผลกำไรได้เป็นอย่างดี
แต่เขาต้องพบกับการตกต่ำของตลาดหุ้นทำให้สภาพเศรษฐกิจซบเซาลงไปรวมถึงธุรกิจของเขาเองด้วย
เขาได้กลับมาที่ธุรกิจนายหน้าอสังหาริมทรัพย์อีกครั้ง
หลังจากทำไปได้ไม่นานตลาดอสังหาริมทรัพย์ก็ซบเซาอีก
มาถึงจุดนี้
ชีวิตของเขาเหมือนจะไปได้ดี แต่ก็ต้องมาล้มลงซ้ำแล้วซ้ำเล่า
เขาจึงลองผิดลองถูกไปเรื่อย นำเงินที่มีอยู่ไปซื้อบริษัทที่ทำนิตยสารเกี่ยวกับคอมพิวเตอร์
แต่จุดเปลี่ยนในชีวิตของคุณ Adelson ก็ได้มาถึง
เมื่อเขาไปเดินงานซื้อขายคอนโด ก็พบว่าเจ้าของงานเป็นเจ้าของนิตยสารคอนโดเช่นกัน
เขาจึงมีไอเดียว่าจะทำธุรกิจจัดงานซื้อขายคอมพิวเตอร์ ให้เหมือนกับนิตยสารคอนโดที่จัดงานซื้อขายคอนโด
ในปี 1973 เขาได้ขายธุรกิจอสังหาริมทรัพย์ที่ซบเซา และบริษัทนิตยสารคอมพิวเตอร์ เพื่อทุ่มสุดตัวไปกับการจัดงานซื้อขายคอมพิวเตอร์
บริษัท Interface Group จึงได้ถูกก่อตั้งขึ้น โดยปีแรกที่เปิดให้บริการมีรายได้เพียงแค่ 250,000 ดอลลาร์สหรัฐ ซึ่งดูแล้วก็มีแนวโน้มที่ไม่ค่อยดีเท่าไหร่นัก
จนกระทั่งอีก 6 ปี ให้หลัง
เขาให้กำเนิดงานชื่อดังอย่าง Computer Dealers Expo หรือมีชื่อย่อว่า COMDEX โดยงานนี้จะถูกจัดที่ MGM Grand Hotel ในลาสเวกัส
ซึ่งเวลานั้นถือว่าเหมาะสมเลยทีเดียว เพราะ บริษัทอย่าง IBM, Apple และ Microsoft กำลังเติบโตอย่างรวดเร็ว งาน COMDEX จะช่วยทำให้ผลิตภัณฑ์ของบริษัทเหล่านี้ออกสู่ท้องตลาดได้มากขึ้น
COMDEX จึงมีชื่อเสียงอย่างรวดเร็วในเวลาไม่นาน
กำไรของบริษัท Interface Group พุ่งขึ้นสูงถึง 20 ล้านดอลลาร์สหรัฐ และงาน COMDEX กลายเป็นงานจัดแสดงสินค้าที่ใหญ่สุดในลาสเวกัส
นี่อาจถือได้ว่าเป็นความสำเร็จครั้งแรกของชีวิตเขาหลังจากที่ต้องล้มลุกคลุกคลานมานาน
หลังจากที่ธุรกิจเติบโตอย่างรวดเร็ว เขาจึงมองว่าถึงเวลาแล้วที่เราควรจะมีโรงแรมเพื่อที่จะได้มีสถานที่จัดงานเป็นของตัวเอง และขยายธุรกิจต่อไปได้
เขาจึงได้ซื้อ Legendary Sands Casino เป็นมูลค่าสูงถึง 128 ล้านดอลลาร์สหรัฐ และ ปรับปรุงโดยการสร้าง โรงแรม ศูนย์การค้า รวมถึงที่จัดงาน COMDEX
นั่นก็ถือเป็นการเริ่มต้นของการเป็นเจ้าของคาสิโนเป็นครั้งแรกของ Adelson
ต่อมาปี 1991 เขาได้แต่งงานกับภรรยาชื่อว่า Miriam ซึ่งระหว่างทริปฮันนีมูนที่เมืองเวนิส
Adelson ได้เห็นสถาปัตยกรรมภายในเมืองซึ่งดูใหญ่โตทำให้เขาเกิดแรงบันดาลใจในการสร้างโรงแรมขนาดใหญ่เสมือนเมืองนี้ขึ้นมา
เขาจึงได้ขายบริษัท Interface Group และ สิทธิ์ในการจัดงาน COMDEX ทั้งหมดให้แก่ SoftBank ของญี่ปุ่นเป็นมูลค่า 800 ล้านดอลลาร์สหรัฐ
แสดงให้เห็นว่าเขาเป็นคนที่คิดแล้วพร้อมลงมือทำทันทีเมื่อมีช่องทางที่สามารถทำได้
คาสิโน The Venetian Las Vegas จึงได้ถือกำเนิดขึ้นด้วยมูลค่าการก่อสร้างที่สูงถึง 1,500 ล้านดอลลาร์สหรัฐ
ต่อมาเขาก็ได้นำรูปแบบนี้ไปเปิดที่มาเก๊าใช้ชื่อว่า The Venetian Macao และได้สร้างคาสิโนที่อื่นอีกมากมาย
ในปี 2004 บริษัท Las Vegas Sands ได้จดทะเบียนเข้าสู่ตลาดหลักทรัพย์ NYSE ประเทศสหรัฐอเมริกา
รายได้ของ Las Vegas Sands Corp
ปี 2015 รายได้ 369,001 ล้านบาท กำไร 62,068 ล้านบาท
ปี 2016 รายได้ 360,225 ล้านบาท กำไร 52,723 ล้านบาท
ปี 2017 รายได้ 406,697 ล้านบาท กำไร 88,588 ล้านบาท
ปัจจุบันมูลค่าบริษัทอยู่ที่ 1.8 ล้านล้านบาท
ขณะนี้ Sheldon Adelson ติดอันดับที่ 21 ของบุคคลที่รวยสุดในโลก
มูลค่าทรัพย์สินอยู่ที่ 1.2 ล้านล้านบาท
ชีวิต Adelson เกิดมาไม่มีต้นทุนอะไร
เขาได้ลองผิดลองถูก ขยับขยายธุรกิจไปเรื่อยๆ
เริ่มจากการเป็นนายหน้า เจ้าของนิตยสาร จัดงานแสดงสินค้า และในที่สุดก็เป็นเจ้าของคาสิโน
ถามว่าในวันแรก Adelson รู้ไหมว่าชีวิตช่วงสุดท้ายของเขาจะเป็นอย่างไร
เขาคงไม่รู้
เราเองก็เหมือนกัน
บางทีไม่ต้องคาดเดาว่าจุดสุดท้ายเราจะต้องได้อะไร
แต่สิ่งสำคัญคือ เมื่อมีโอกาสมา เราจะต้องไม่ปล่อยให้โอกาสหลุดลอยไป..
----------------------
<ad> อยากจะคว้าโอกาสทางธุรกิจไว้ แต่เจอดอกเบี้ยบัตรเครดิต และสินเชื่อส่วนบุคคลแสนแพง
รวมหนี้และลดดอกเบี้ยลง เริ่มต้น 5.5% ด้วยบ้านหรือคอนโดของคุณ
บริการฟรีจาก Refinn ช่วยคุณหาธนาคารที่เหมาะสมได้ คลิกที่นี่ 
----------------------
Reference
-
-
-